2 Kronieke 7 – God sit die seël op die tempel-inwyding met hemelse vuur en Sy verskyning aan Salomo – Bybelskool
Written by Chris van Wyk on May 7, 2013 . Posted in Kronieke.
Hoofstuk 7 voltooi die verhaal van Salomo se bouwerk aan die tempel met die inwyding daarvan (vers 1-11) sowel as 'n tweede verskyning van die Here aan Salomo een nag (vers 12-22). Die Kronis gebruik die verhaal van die inwyding in 1 Konings 8, maar brei dit uit met die inleiding oor die vuur van die Here, sowel as die detail oor die liturgiese begeleiding. Hy beklemtoon dus met meer detail die wonder karakter van die inwyding van die tempel, sowel as die rol wat die Leviete gespeel het, waarskynlik omdat hy die teruggekeerde ballinge van God se seël op die tempel as simbool van Sy teenwoordigheid sowel as die keuse van die Leviete vir die bediening binne die tempel wou oortuig.
Hy gebruik 1 Konings 9 se verhaal oor die verskyning van die Here aan Salomo met 'n paar minder belangrike weglatings en byvoegings.
Dieselfde refrein as vroeër uit onder andere Ps. 136 word weer gesing waar die geloofsgemeenskap voor die Here kniel in die tempel. Met baie offers word die tempel dus ingewy en is daar feesgevier, 'n verdere sewe dae lank. Let op hoe die volk terugkeer na hulle huise: "bly en gelukkig oor die goeie dinge wat die Here gedoen het aan Dawid, Salomo en sy volk Israel."